## El Consell autoritza la contractació dels servicis d’helicòpters de coordinació, emergències i urgències sanitàries

*** El contracte ascendix a 44.392.950 euros i abasta el període comprés entre 2024 i 2026**

El Consell, a proposta de la Conselleria de Justícia i Interior, ha autoritzat la contractació dels servicis d’helicòpters d’urgències sanitàries i de coordinació i emergències corresponents al període comprés entre 2024 i 2026 per un import de 44.392.950 euros.

Constituïx l’objecte de la proposta de contractació, la prestació del servici de dos helicòpters d’urgències sanitàries, dos helicòpters per a coordinació i emergències i un avió de coordinació.

A més, s’inclouen tots els aspectes relacionats amb l’operativitat de les aeronaus i les missions a les quals se les destina, així com els elements complementaris relacionats amb la seua operativitat en les bases aèries I l’adequació i manteniment d’estes instal·lacions.

Els mitjans contractats podran ser destinats a altres missions en matèria d’emergències i protecció civil, com ara incendis de vegetació no forestal o observació i avaluació d’emergències, que es puguen efectuar sense equipaments addicionals, sempre que així se sol·licite i d’acord amb les limitacions derivades de les seues característiques i prestacions i segons el que s’establix en la legislació vigent.

L’encàrrec d’emergència es realitza per mitjà de l’Agència Valenciana de Seguretat i Resposta a les Emergències (AVSRE). Este organisme autònom adscrit a la Conselleria de Justícia i Interior justifica la decisió en la necessitat de disposar de recursos aeris que garantisquen una correcta coordinació dels mitjans actuants durant els incendis forestals, així com per a poder atendre altres necessitats operatives que siguen requerides en la gestió de l’emergència (vigilància, gravació d’imatges, etc.).

El contracte es podrà prorrogar amb una duració màxima de 5 anys i es preveu una possible modificació contractual equivalent al 20 % de l’import inicial del contracte i les seues pròrrogues.

Fecha: 29/04/2024